TARYBOS REGLAMENTAS (EB) Nr. 1900/2005
2005 m. lapkričio 21 d.
iš dalies keičiantis Reglamento (EB) Nr. 382/2001 dėl Europos Sąjungos ir Šiaurės Amerikos, Tolimųjų Rytų bei Australazijos industrializuotų šalių bendradarbiavimą ir prekybinius ryšius skatinančių projektų įgyvendinimo nuostatas
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 ir 181a straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
2001 m. vasario 26 d. Reglamente (EB) Nr. 382/2001 (2) numatomas teisinis Šiaurės Amerikos, Tolimųjų Rytų bei Australazijos industrializuotų šalių bendradarbiavimo ir prekybinių ryšių gerinimo pagrindas iki 2005 m. gruodžio 31 d.
(2)
Dar reikia nustatyti Bendrijos intervencijos išorės santykių srityje, įskaitant bendradarbiavimo ir ekonominių santykių su industrializuotomis šalimis skatinimą, tam tikrus būsimus teisinės sistemos aspektus kitam finansinių perspektyvų laikotarpiui (2007-2013 m.). Tokia nauja teisinė sistema gali būti taikoma ne anksčiau kaip nuo 2007 m. sausio 1 d.
(3)
Kadangi yra labai svarbu užtikrinti bendradarbiavimo su industrializuotomis šalimis veiksmų tęstinumą, būtina išvengti spragos susidarymo tarp Reglamento (EB) Nr. 382/2001 galiojimo termino pabaigos ir naujos teisinės sistemos galimo taikymo datos, kai nėra šių veiksmų teisinio pagrindo. Pratęsus Reglamento (EB) Nr. 382/2001 galiojimą atitinkamam laikotarpiui bus galima užpildyti teisinės sistemos, reglamentuojančios bendradarbiavimą su industrializuotomis šalimis, galimą spragą.
(4)
Reglamento (EB) Nr. 382/2001 galiojimo pratęsimas yra labiau pagrįstas dar ir todėl, kad 2004 m. atliktas pagal tą reglamentą finansuojamų projektų ir programų įvertinimas parodė jų veiksmingumą ir paskatino toliau skirti deramą dėmesį remiamos veiklos atitinkamose šalyse partnerėse ir tarp jų koordinavimui.
(5)
2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3) 114 straipsnio 1 dalies antrojoje pastraipoje numatoma, kad fiziniams asmenims išimties tvarka galima skirti dotacijas, jei tai numato pagrindinis teisės aktas. Tokios situacijos nuolat susidaro įgyvendinant Vadovų mokymo programas Japonijoje ir Korėjoje, o kartais gali susidaryti ir dėl kitų bendradarbiavimo su industrializuotomis šalimis veiksmų, ypač bendradarbiavimo švietimo srityje arba tiesioginių mainų srityje.
(6)
Todėl reikėtų atitinkamai iš dalies pakeisti Reglamentą (EB) Nr. 382/2001,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 382/2001 iš dalies keičiamas taip:
1)
5 straipsnis papildomas šia pastraipa:
„Prireikus visų pirma su švietimu ir mokymu susijusių arba kitų panašių projektų, kuriuose gali dalyvauti atskiri asmenys, atveju, Bendrijos parama gali būti teikiama kaip dotacijos fiziniams asmenims. Šios dotacijos gali būti teikiamos stipendijų forma.“;
2)
7 straipsnis papildomas šia pastraipa:
„Todėl Bendrijos parama gali būti teikiama kaip dotacijos fiziniams asmenims. Šios dotacijos gali būti teikiamos stipendijų forma.“;
3)
13 straipsnio antroji pastraipa pakeičiama taip:
„Reglamentas netenka galios 2007 m. gruodžio 31 d.“.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. lapkričio 21 d.